SKRIFTLIG FORESPØRGSEL P-0729/00

af Daniel Varela Suanzes-Carpegna (PPE-DE) til Kommissionen

(6. marts 2000)

Om: Møde mellem EU og Korea: Den europæiske skibsværftsindustri

Kommissæren med ansvar for virksomheder, Liikanen, sagde på sit møde med EP's Udvalg om Industripolitik i december 1999, at Kommissionen ville afholde et møde med Korea for at drøfte de nuværende problemer i skibsværftsindustrien på internationalt plan og nærmere bestemt Koreas illoyale konkurrence på dette område.

Kan Kommissionen oplyse, om der allerede har været noget møde med Korea for at behandle denne problematik?

Kan Kommissionen i bekræftende fald oplyse, på hvilket niveau dette møde blev afholdt, samt hvilke punkter der var på dagsordenen på det (eller de) pågældende møde(r), og hvilke resultater der blev opnået?

Kan Kommissionen oplyse, hvilken strategi og hvilke foranstaltninger der er blevet eller vil blive vedtaget som følge af de kontakter, der hidtil har været med Korea?

Kan Kommissionen oplyse, hvilken tidsplan der foreligger for kommende møder med Korea, samt hvad der står på dagsordenen, og på hvilket niveau de pågældende kontakter vil finde sted?

Svar afgivet på Kommissionens vegne af Pascal Lamy

(5. april 2000)

Som opfølgning på konklusionerne af Rådets samling (industri) den 9. november 1999 er der indledt en bilateral dialog mellem Unionen og Korea for at søge at finde en løsning på problemerne med illoyal konkurrence i skibsbygningssektoren. Kommissionen har meddelt Korea, at hvis der ikke opnås tilfredsstillende resultater, vil den europæiske industri hurtigt kunne indgive en klage i medfør af forordningen om handelshindringer til Kommissionen. Denne procedure vil i sidste ende kunne føre til, at sagen blev indbragt for Verdenshandelsorganisationen.

Efter de første kontakter i Paris den 14. december 1999 aflagde en delegation fra Kommissionen besøg i Seoul den 10. og 11. februar 2000 for at opnå klare tilsagn fra Korea. Blandt disse kan nævnes anerkendelse af Koreas ansvar i den aktuelle krise i sektoren, tilsagn om ikke at ville intervenere for at redde konkursramte koreanske skibsværfter og anvendelse af gennemskuelige regler, navnlig internationale standarder på regnskabsområdet, således at alle omkostninger medregnes ved fastsættelsen af prisen på skibene. Korea har hidtil ikke accepteret det europæiske forslag.

Dog foreslog Korea, stillet over for truslen om en handelsaktion fra Fællesskabets side, en tredje runde diskussioner den 14.-16. marts 2000 for at finde en udvej på en potentiel handelskonflikt. Den 29. marts 2000 accepterede Korea næsten alle de af Kommissionen foreslåede tilsagn.

Skulle der på kort sigt nås til en aftale, vil Kommissionen sammen med den europæiske industri og medlemsstaterne føre et meget omhyggeligt tilsyn med, at tilsagnene indfries. I denne forbindelse vil Kommissionen meget hurtigt kunne anmode om konsultationer med Korea til at finde konkrete løsninger på problemer for den europæiske industri.

Skulle tilsagnene ikke blive indfriet, eller opnås der ikke konkrete resultater på markedet, har den europæiske industri bebudet, at den vil indgive en klage i medfør af forordningen om handelshindringer til Kommissionen over den koreanske subsidiepraksis. Hvis klagen indeholder tilstrækkelige beviser, vil Kommissionen være rede til at indlede en undersøgelse, som eventuelt kunne ende hos WTO's tvistbilæggelsesorgan. Unionen vil således kunne finde en løsning, der åbner mulighed for sanktioner over for sådan praksis.